Dell introducerer 2021 XPS 15 og XPS 17 modeller med nye 11. gen. processorer fra Intel.

Den velkendte XPS-serie fra Dell får nu flere vigtige opgraderinger under hjelmen, men det ydre design er dog stort set uændret.

Intel har netop annonceret nye højtydende 11. generations processorer til bærbare computere. Dell er derfor også klar med opdaterede versioner af XPS 15 og XPS 17, der kan konfigureres med Nvidias nyeste RTX 3000-serie grafikkort til laptops.

Lad os se nærmere på de to nye XPS-laptops fra Dell.

Dell XPS 15 (2021)

Den nye Dell XPS 15 er udstyret med en 15,6″ skærm, som ifølge Dell, er den mindste bærbar med den størrelse skærm. Panelet kan vælges med 4K-opløsning, 1080p med touch, eller et 3.5K OLED display. Dolby Vision er desuden understøttet.

XPS 15 kan købes med et valg mellem flere forskellige processorer, hvor en Intel Core i9-11900H er det kraftigste valg. Der er også mulighed for at tilvælge et dedikeret grafikkort, herunder et Nvidia GeForce RTX 3050 eller RTX 3050 Ti. RAM og PCIe lagerplads kan konfigureres op til henholdsvis 64GB og 4TB. Der er også integreret to Thunderbolt 4-porte, samt 2 USB-C 3.2 Gen 2-porte.

Dell XPS 17 (2021)

Sammenlignet med XPS 15, ofrer XPS 17 noget mobilitet for kraftigere hardware. Ifølge Dell, er XPS 17 dog den mindste 17″ bærbar på markedet. Computeren kan fås med en 4K skærm eller en skærm med en lavere FHD-opløsning. Begge paneler understøtter Dolby Vision med en maksimal lysstyrke på 500 nits.

Maskinen kan vælges med flere forskellige processorer, med en otte-kernet Intel Core i9-11980HK som den stærkeste. Grafikmæssigt er XPS 17 også godt udrustet, hvor man tilvælge et Nvidia GeForce RTX 3050 eller RTX 3060. Derudover kan den konfigureres med op til 64GB RAM og op til 4TB PCIe SSD-lager. Computeren har desuden hele fire Thunderbolt 4-porte.

Priser og tilgængelighed for Dell XPS 15 og XPS 17 2021 i Danmark er endnu ukendt. Vi opdaterer artiklen, så snart der er nyt.

Læs også: Billeder lækket af Sonys kommende Airpods konkurrent: WF-1000XM4

Dell introducerer 2021 XPS 15 og XPS 17